Der er formentlig stadig et stykke tid til, at der bliver udskrevet folketingsvalg, men allerede nu vil Kristoffer Hjort Storm, der er folketingskandidat fra Dansk Folkeparti i Nordjylland, charmere sig ind på nordjyderne. Det vil han prøve at gøre tirsdag på Nytorv i Aalborg, hvor han sammen med julemanden vil dele pebernødder og julehilsner ud. Det er selvom, at mange eksperter først forventer, at der bliver udskrevet folketingsvalg i løbet af foråret. - Jeg vil ikke gøre mig til spåmand, men jeg ved, det er vigtigt at være tidligt ude og have gode allierede, siger han med henvisning til julemanden. Kristoffer Hjort Storm mener ikke, det er et billigt trick at bruge julemanden i sin valgkamp. - Man skal jo skabe opmærksomhed på en eller anden måde, og om det er et billigt trick at bruge en julemand, må folk selv bedømme. Jeg synes, det er det samme som at give flyers til folk eller synge en sang, siger Kristoffer Hjort Storm til TV2/Nord.

Referat:
Kristoffer Hjort Storm deler tirsdag pebernødder og julehilsner ud i selskab med julemanden.